Aug 07,2015
29 నుంచి 'ఆగస్ట్‌ ఫెస్ట్‌'
నవతెలంగాణ-వాణిజ్య విభాగం: హైదరాబాద్‌ నగరం మరో ముఖ్య అంతర్జాతీయ సదస్సుకు వేదిక కానుంది. 'ఆగస్టు ఫెస్ట్‌' పేరుతో రెండు రోజుల పాటు జరగనున్న ఈ అంతర్జాతీయ స్టార్టప్‌ సదస్సును ఈ నెల 29న ఇక్కడ నిర్వహించనున్నారు. తెలంగాణ ప్రభుత్వపు టీ-హబ్‌, ఇండియన్‌ స్కూల్‌ ఆఫ్‌ బిజినెస్‌ల (ఐఎస్‌బీ) సౌజన్యంతో దీనిని ఏర్పాటు చేయనున్నారు. గత రెండేళ్లుగా నిర్వహిస్తున్న ఈ సదస్సులో ఇప్పటికే వరుసగా 500, 2500 మంది పాలుపంచుకున్నారు. ఈ సారి ఆసియా, పశ్చిమాసియా, అమెరికాల నుంచి దాదాపు 4000 మందికి పైగా ఔత్సాహికులు 'ఆగస్టు ఫెస్ట్‌' సదస్సుకు హాజరయ్యే అవకాశం ఉందని ఈ సదస్సు వ్యవస్థాపకుడు కిరణ్‌ మవేరిక్‌ తెలిపారు. ఈ ఏడాది నిర్వహించనున్న మూడో విడత 'ఆగస్టు ఫెస్ట్‌' భారత్‌లోని అన్ని స్టార్టప్‌ వ్యవస్థలను మొట్టమొదటి సారిగా ఒక వేదికపైకి తేనుందని ఆయన అన్నారు. ఈ సదస్సులో దాదాపు 50 మందికి పైగా వక్తలు పాల్గొననున్నట్లు ఆయన వివరించారు. కలారీ క్యాపిటల్‌ సంస్థ ఎండీ వాణికోలీ, మలేషియాకు చెందిన మ్యాజిక్‌ యాక్సెలరేటర్‌ సీఈవో చెర్రీయోV్‌ా, సింగపూర్‌కు చెందిన జెఎఫ్‌డీఐ వ్యవస్థాపకులు హ్యూమాన్‌సెన్‌తో పాటు 300 మంది పెట్టుబడిదారులు 100,000 మంది ఆన్‌లైన్‌ విజిటర్లు ఇందులో పాలుపంచుకోనున్నట్లు ఆయన వివరించారు.
మీ స్నేహితులకు రికమెండ్ చెయ్యండి